钦定古今图书集成/明伦汇编/官常典/第519卷 > 必兰阿鲁带
## 钦定古今图书集成/明伦汇编/官常典/第519卷 > 必兰阿鲁带

按《金史》本传：“阿鲁带，贞祐初，累官宁化州刺史。二年，
同知真定府事，权河北大名宣抚副使。三年，保全赞
皇，加遥授安武军节度使，改昭义军节度使，充宣抚
副使。阅月，权元帅左都监，行元帅府事，节度宣抚如
故。遣都统奥屯喜哥复取威州及获鹿县。既而招择
义军为三等，阿鲁带奏：自去岁初置帅府，已按阅本
军，去其冗食，部分既定，上下既亲，故能所向成功。此
皆血战屡试而可者，父子兄弟自相救援，各顾其家，
心一力齐，势不可离。今必析之，将互易其处，不相谙
委矣。国家粮储，常患不继，岂容侥冒其间？但本府之
兵不至是耳。事势方殷，分别如此，彼居中下将气挫
心懈，而不可用。且义军率皆农民，已散归田亩，趋时
力作，征集旬日，农事废而岁计失矣。乞本府所定，无
轻变易。”诏许之。阿鲁带缮完州县之可守者，其不可
守者迁徙其民，依险为栅，以备缓急。泽州旧隶昭义
军，近年改隶孟州。阿鲁带奏：“泽州城郭坚完，器械具
备，若屯兵数千，臣能保守之。今闻议迁于青莲寺山
寨，距州既远，地形狭隘，所容无几，一旦有急，所保者
少，所遗者多，徒弃名城以失太行之险，则沁南、昭义
不通问矣。”诏泽州复隶昭义军。是岁，潼关失守，阿鲁
带趋备蓝田、商州，乃陈河北利害，略曰：“今忻、代撤戍，
太原帅府众才数千，平阳行省兵亦不多。河东、河北
之势，全恃潞州。潞州兵强，则国家基本渐可复立。臣
已将兵离境，乞复置潞州帅府。”阿鲁带行次沔池，右
副元帅蒲察阿里不孙败绩，逃匿不知所在。阿鲁带
亦被创，收集溃卒，卧沔池，诏还潞州。兴定元年，改签
枢密院事。数月，以元帅左监军兼山东路统军使，知
益都府事。未几，权参知政事，行尚书省于益都。阿鲁
带复立潞州，最有功识，辽州刺史郭文振，举以为将。
既而去潞州，张开代领其众，与郭文振不相得，文振
渐不能守矣。